„ Veiðin gengur vel hjá okkur en við vorum um miðja síðustu viku að komast í 3000 laxana . Það er mikið af fiski og þá sérstaklega í Kjarará , “ sagði Ingólfur Ásgeirsson leigutaki árinnar . Þegar Þorsteinn á Skálpastöðum skráði veiði helstu laxveiðiánna sl. miðvikudag á www.angling.is var Þverá í réttum 3000 löxum en Norðurá nokkrum löxum minna og Miðfjarðará þar á eftir . Rangárnar eru sem fyrr að síga framúr þessum ám og ef að líkum lætur verða þær langaflahæstar þegar veiðisumrinu lýkur síðar í þessum mánuði . Veiðin hefur eins og komið hefur fram verið afar góð í Þverá og Kjarará í sumar , en þetta er fyrsta árið sem Veiðifélagið Starir , í eigu þeirra Ingólfs , Davíðs og Halldórs , er með árnar á leigu . Undir orð leigutakanna tekur veiðimaður sem nýverið kom frá veiði á fjallinu . „ Við vorum í Kjarará um daginn og það gekk feiknavel , “ sagði Guðmundur Ágústsson lögmaður . „ Það er hellingur af fiski víða um ána , “ bætti hann við .